runetrust/blame-folketinget-dk huggingface dataset:
Christina Egelund (M), 2023-05-10:
Tak for det.
Må jeg ikke starte med at beklage, både over for formanden og over for Folketinget, at man måtte udsætte mødet, fordi ministeren sad fast i trafikken.
Uanset at det ikke var noget, vi havde orkestreret, er det selvfølgelig ekstremt pinligt at komme for sent til behandlinger i Folketinget.
Så til sagen: Først og fremmest tak for ordet, og tak til forslagsstillerne for at sætte et vigtigt tema på dagsordenen.
Forslagsstillerne ønsker at pålægge regeringen at fremsætte et lovforslag, som ophæver indkomstgrænsen for, hvor meget studerende må tjene ved siden af deres su.
Regeringen anerkender, at forslagsstillerne bag det aktuelle forslag – Danmarksdemokraterne – ikke er en del af su-forligskredsen, men det ændrer ikke ved, at forslaget i sit indhold falder inden for su-forliget.
Da regeringen respekterer gældende forlig, kan vi allerede af den grund ikke støtte forslaget; efter god parlamentarisk skik bør forligsstof drøftes i en forligskreds, hvis et eller flere forligspartier ønsker det.
Det er et interessant beslutningsforslag, der er fremsat, og grundlæggende er regeringen enig i, at det skal være muligt for studerende at supplere deres su med anden indkomst.
Det mener jeg også at der allerede er ret gode muligheder for, f.eks. gennem et studiejob, og su-fribeløbsgrænsen blev faktisk senest hævet med 4.000 kr. pr. måned fra og med 2022.
Jeg forstår, at baggrunden for beslutningsforslaget bl.a. er, at man vil give et økonomisk incitament til at yde mere på arbejdsmarkedet.
Det er imidlertid vurderingen, at der ikke vil være et øget arbejdsudbud ved en afskaffelse af indkomstgrænsen for su-modtagere.
Det skal ses i lyset af, at fribeløbsgrænsen for, hvor meget man som studerende på en videregående uddannelse må tjene, mens man modtager su, efter den seneste forhøjelse, er på 18.412 kr. pr. måned her i 2023.
Hvis man så helt afskaffer fribeløbsgrænsen og derved gør det muligt for studerende på videregående uddannelser at tjene et ubegrænset beløb, samtidig med at de modtager su, er det vurderingen, at det faktisk ikke øger arbejdsudbuddet yderligere, og dermed vil der altså alene være tale om en yderligere udgift til mere su.
Samtidig vil en afskaffelse af fribeløbsgrænsen kunne have nogle yderligere, uheldige effekter på su- og uddannelsessystemet.
F.eks. kan der også være en øget risiko for proformaindskrivninger på universiteterne.
Det tror jeg er i de færrestes interesse.
Så som opsummering kan regeringen ikke støtte forslaget af følgende grunde:
Af respekt for su-forliget bør emner omfattet af forliget håndteres i su-forligskredsen; regeringen vurderer ikke, at en ophævelse af indkomstgrænsen for studerende, der modtager su, vil skabe et øget arbejdsudbud; og så kan der altså være en vis risiko for proformaindskrivninger, hvis der ikke er en fribeløbsgrænse.
Tak for ordet.
Marlene Harpsøe (DD), 2023-05-10:
Mange tak.
Tak til alle jer, der er dukket op her i salen i dag for at behandle dette beslutningsforslag.
Vi i Danmarksdemokraterne har jo fremsat beslutningsforslaget her om at ophæve indkomstgrænsen for, hvor meget studerende må tjene ved siden af deres su.
Det betyder, at man ikke skal modregnes i sin su, fordi man har taget nogle ekstra vagter og hjulpet sin arbejdsgiver eller tjent lidt mere for at få økonomien til at hænge sammen.
Det kan være svært at leve af su alene, og derfor arbejder mange også ved siden af studiet, og det er positivt.
Men man skal også være vågen for løbende at holde styr på, om man har tjent for meget og skal modregnes i su'en, og det er kedeligt at få et su-smæk, når man rent faktisk har gået på arbejde og selv tjent sine egne penge og pengene f.eks. skulle være blevet brugt til at betale bøgerne til det kommende semester på studiet.
Erhvervslivet står samtidig i en knibe med et stort antal af forgæves rekrutteringer i en lang række brancher, bl.a. i hotel- og restaurationsbranchen og sundhedsvæsenet.
Her vil de unge og voksne under uddannelse kunne tilbyde deres arbejdskraft ved siden af deres studie og bl.a. i sundhedssektoren være med til at sikre, at vigtige pleje- og omsorgsopgaver løses.
At have et job ved siden af studiet er også positivt i forhold til at fastholde tilknytningen til det arbejdsmarked, som man skal ud til efter endt uddannelse.
Vi i Danmarksdemokraterne ser meget frem til at høre partiernes forskellige holdninger til forslaget, og vi håber selvfølgelig på Folketingets støtte til beslutningsforslaget.
Marlene Harpsøe (DD), 2023-05-10:
Tak til ministeren for svaret.
Jeg har oplevet for nylig at sidde til et møde med en hjemløseorganisation, som rev sig i håret over, at der simpelt hen er så meget bøvl, og man vil bare gerne hjælpe de hjemløse frem for at sidde og bruge tid på ansøgninger og andet bureaukratisk bøvl.
Så tak for den opfordring.
Jeg ser meget frem til, at vi kan fortsætte dialogen uden for Folketingssalen.
Rasmus Stoklund (S), 2023-05-10:
Tak, formand.
Vi mangler arbejdskraft mange steder i det danske samfund, på skoler og hospitaler, produktionsvirksomheder og i lufthavne.
Arbejdsgivere søger med lys og lygte efter håndværkere, ingeniører, fængselsbetjente, pædagoger og mange andre faggrupper.
I den forstand er det jo et reelt problem, som er baggrund for Danmarksdemokraternes forslag.
Forslaget går på, at studerende skal kunne tjene så meget, som de har lyst til, ved siden af deres studier, selv om de modtager su.
Den løsning kan vi dog ikke bakke op om.
I dag må studerende tjene ca. 18.500 kr. om måneden uden at blive modregnet i su.
Det er et højt beløb for en, der i forvejen er fuldtidsstuderende.
I Socialdemokratiet er vi således enige i Danmarksdemokraternes diagnose, nemlig at der mangler arbejdskraft.
Det problem er vi meget optaget af at løse, og vi har taget en række initiativer.
Senest har vi foreslået at indføre en arbejdspligt for udlændinge, der er kommet hertil, så de bidrager 37 timer om ugen frem for blot passivt at modtage en overførselsindkomst.
Marlene Harpsøe (DD), 2023-05-10:
Mange tak, og også tak til Socialdemokraterne for talen – også selv om vi ikke er helt enige om noget af den medicin, vi skal give til området.
Men når vi nu er inden for medicin og i forhold til sundhedssektoren, er noget af det, jeg i hvert fald har erfaret, at hvis du f.eks. er social- og sundhedsassistent og står i en situation, hvor du læser til sygeplejerske og måske får et job på en medicinsk afdeling eller ude i hjemmeplejen, så tjener du rent faktisk så meget som social- og sundhedsassistent, at det virker modsat i forhold til at tage ekstra vagter, fordi du rent faktisk hurtigt kommer op over de der 18.000 kr., som er fribeløbet pr. måned.
Nu tænker jeg, at Socialdemokratiet også er optaget af, at vi løser udfordringerne i sundhedssektoren, som der jo er.
Så hvad tænker Socialdemokraterne om, at der rent faktisk er nogle præmisser her, der virker fuldstændig modsat i forhold til det, man egentlig har en intention om?
Nu tror jeg også, vi kommer til at starte en debat, som glider hen ad en bane, hvor det er meget svært for mig på 2 sekunder, skulle jeg til at sige, at svare på det.
Men når det så er sagt, er jeg i hvert fald glad for at høre, at Venstre sådan set er positive over for Danmarksdemokraterne og vores forslag helt overordnet set.
Man anerkender rent faktisk, at det er et sympatisk forslag, og jeg håber da, uanset at Danmarksdemokraterne nu engang ikke sidder i su-forligskredsen, at man så i hvert fald fremadrettet også vil være positiv over for at arbejde med det her inde i su-forligskredsen.
Peter Juel-Jensen (V), 2023-05-10:
Jamen der er jo ingen, der siger, at man ikke må arbejde ud over den grænse på de 18.500 kr. Så kan man bare ikke også få su.
Jeg synes måske også, at vi skal kigge de danske skatteydere i øjnene og så sige, at vi gerne vil være med til at holde et sikkerhedsnet og give dem, der ikke har muligheden for at studere, en chance for at studere via su'en.
Men hvis man tjener rigtig mange penge ved siden af og i bund og grund er selvforsørgende, synes jeg ikke, at man skal have su.
Så man må for Venstres skyld arbejde alt det, man vil, men så skal man også være med til at forsørge sig selv og sine og ikke lade sig forsørge af midler til almenvellet.
Jeg lyttede mig til, at ordføreren var meget bekymret for vores sundhedsvæsen, og hvordan vi sikrer arbejdskraft der.
Jeg synes jo, det klinger lidt hult, for så vidt jeg ved, arbejder ordførerens parti meget for at holde eventuel udenlandsk arbejdskraft, som kunne være med til at løfte vores sundhedsvæsen, ude.
Og det er jeg jo lidt ked af, for det er også noget, der kan være med til at sikre, at vi har de nødvendige hænder.
Marlene Harpsøe (DD), 2023-05-10:
Tak til Venstre, først og fremmest for ordførertalen og også for at sige, at det er et sympatisk forslag, som Danmarksdemokraterne her kommer med.
Der er jo ingen af os, der er fortalere for, at der skal ske snyd.
Altså, jeg vil bare lige gerne nævne helt klart, at der ikke er noget i det her forslag, som agiterer for, at der skal snydes.
Men nu er Venstre jo også ret optaget af erhvervslivet, ligesom vi er i Danmarksdemokraterne.
Der vil jeg bare gerne høre: I forhold til de mange hænder, arbejdskraft, der mangler derude, bl.a. i hotel- og restaurationsbranchen – hvilket jo er velkendt også for Venstres ordfører – er det så ikke en god idé at stoppe med at have den her indkomstgrænse ved siden af su'en for netop at hjælpe de her trængte erhverv, som har så hårdt brug for arbejdskraft?
Peter Juel-Jensen (V), 2023-05-10:
Tak til forslagsstillerne for at fremsætte forslaget – i Venstres øjne et meget sympatisk forslag, for selvfølgelig skal det være muligt at supplere sin indkomst, også for studerende.
Det har ligget Venstre meget på sinde, at det var muligt, og derfor blev su-fribeløbsgrænsen hævet tilbage i 2021, mener jeg det var, med 4.000 kr. om måneden, hvis jeg husker rigtigt.
I Venstre anerkender vi formålet, men tænker også, at med den seneste forhøjelse er der faktisk i dag tale om et ganske betragteligt fribeløb, man kan tjene, altså 18.412 kr. om måneden, inden man bliver modregnet.
Det synes vi er tilstrækkeligt.
Vi skal huske, at vores studier er baseret på, at man har en fuld arbejdsuge, altså 37 timer, og hvis og såfremt der så også skal arbejdes meget yderligere, kan det altså være noget, som holder de unge ude af studierne, og vi vil måske få ikke helt ærlige studerende, som både vil have en su, men også have muligheden for at tjene så mange penge ved siden af.
Altså, der kan blive lagt op til snyd, og det vil vi fra Venstres side på ingen måde være med til at fremme.
Rasmus Stoklund (S), 2023-05-10:
Men når man modtager en flot su hver måned og har mulighed for at tage su-lån og så samtidig må tjene ca. 18.500 kr. om måneden, så synes jeg, at det er en god mulighed for at tjene penge ved siden af.
Og hvis man så tjener endnu mere – hvis man tjener 25.000, 30.000 kr. om måneden – kan man jo vælge su fra et par måneder, for så har man måske heller ikke brug for det, når man trods alt også er fuldtidsstuderende.
Marlene Harpsøe (DD), 2023-05-10:
Men nu står vi jo med en udfordring med, at vi mangler hænder inden for sundhedssektoren, både i det nære og i det sekundære sundhedsvæsen.
Så ville det ikke være en god idé at løsne op her og sige, at vi anerkender, at der er nogle brancher, hvor man tjener noget mere, og hvor der er brug for noget arbejdskraft, og så rykker grænsen der eller helt stopper med at have en grænse for, hvor meget du må tjene ved siden af su'en?
Rasmus Stoklund (S), 2023-05-10:
Langt over 90 pct. af de studerende har ikke noget problem med at holde sig under den her indkomstgrænse, og der er jo ikke nogen, der siger, at man ikke må overskride den.
Så skal man så bare vælge et eller to su-klip fra.
Men jeg synes sådan set, det er rimeligt, når man får over 6.000 kr. om måneden i su og man har mulighed for at tjene 18.000 kr., at man så, når man er fuldtidsstuderende, prøver at få tingene til at hænge sammen på den måde, hvis man vil blive ved med at modtage fuld su.
Sofie Lippert (SF), 2023-05-10:
Jeg tror, det er en god idé at lave noget, man elsker, 37 timer om ugen.
Jeg tror ikke, det er en god idé at lave noget, man elsker, 74 timer om ugen, og det bliver det, hvis man både er fuldtidsstuderende og fuldtidsarbejder ved siden af.
Når det kommer til su'en, betragter jeg den, ligesom Venstres ordfører, som en ydelse, vi giver til folk, for at de faktisk har tid til at læse på fuld tid og at de kan klare sig.
Hvis man mener, at man kan klare 74 timers arbejde om ugen, synes jeg ikke, man er et af de mennesker, der har brug for den her ekstra ydelse til at kunne fokusere på studiet.
Kim Edberg Andersen (NB), 2023-05-10:
Men så perspektiverer jeg det ud et andet sted.
Jeg har 35 ordførerskaber.
Vi skal også kunne studere ved siden af, for det har vi behov for.
Så hvad er forskellen på sådan et gammelt hoved som mig på 50 år og så en sygeplejerske på 25 eller 26 år?
Hvad er det, som jeg ikke forstår at unge – som jeg selv har været engang, godt nok for længe siden – ikke kan holde til nu, hvis de frivilligt vælger at gøre det?
Marlene Harpsøe (DD), 2023-05-10:
Først tak til Radikale Venstres ordfører for klar tale fra talerstolen her i Folketingssalen.
Jeg tænker også, at det ville være lidt mærkeligt, hvis fru Katrine Robsøe, samtidig med at hun var mf, begyndte at læse og fik su ved siden af, og jeg tænker, at noget af det, der måske kan regulere det, er risikoen for, at ordføreren ender på forsiden af Ekstra Bladet.
Det vil sikkert regulere det rimeligt, sådan at ingen mf'er, heller ikke fru Katrine Robsøe, forsøger at tage en uddannelse med su ved siden af folketingshvervet.
Så det tænker jeg helt naturligt vil regulere sig selv.
I forhold til arbejdsudbuddet er jeg glad for at høre, at Radikale Venstre sådan set er opmærksom på, at det godt kan være, at det rent faktisk giver en lille smule – og hvorfor ikke give erhvervslivet den håndsrækning også at vise tillid til de studerende på den baggrund?
Det håber jeg at ordføreren vil komme med sine bemærkninger til.
Katrine Robsøe (RV), 2023-05-10:
Vi når langt rundt i debatten i dag.
Det er dejligt, og tak for at have fremsat beslutningsforslaget.
Det er altid dejligt at få en anledning til at diskutere uddannelse, su og vores dygtige unge studerende her fra Folketingets talerstol.
Ligesom alle andre kan jeg jo også ret hurtigt konstatere, at det her er et forslag, der går ind i den forligskreds, som Radikale Venstre også er en del af, og at vi derfor på den baggrund som udgangspunkt naturligvis heller ikke kan støtte beslutningsforslaget fra Danmarksdemokraterne om bare at ophæve indkomstgrænsen.
Jeg er rigtig glad for, at vi jo faktisk ad et par omgange har sat beløbsgrænsen ret betydeligt op.
Jeg mener, det er vigtigt, at man har mulighed for at have et studiejob ved siden af.
Det er nok også de færreste unge, der i hvert fald igennem en længere periode kan få det til at løbe rundt udelukkende på su, mens de studerer, og samtidig er der rigtig mange gode effekter ved at have et studiejob ved siden af.
Vi ved jo også, at det er en af de afgørende ting i forhold til at få et job efter endt studie.
Så jeg er rigtig glad for det, når der er gode studiemuligheder til vores studerende.
Samtidig er det også vigtigt for os i den her balance at huske, at studerende skal være studerende, og at der skal være tid til det.
Det er jo faktisk også derfor, vi udbetaler su'en, altså for at du har et grundlag for at kunne tage din uddannelse undervejs uden at skulle arbejde helt åndssvagt mange timer for at få dit liv til at hænge sammen og kunne betale en husleje.
Jeg synes ikke, det er en straf mod de studerende, men jeg synes, der er en fair overvejelse i, hvilke understøttelsesydelser vi som stat og som samfund skal bruge vores fælles penge på.
Su'en bliver betalt af os alle sammen og af skatteyderne i det her land.
Derfor skal den heller ikke bare udbetales, fordi folk synes, det kunne være lækkert lige at få den udbetalt.
Så må jeg også bare sige, at jeg, hvis jeg havde 150 mio. kr., som det anslås at koste, så i hvert fald ville vælge at bruge dem anderledes i vores uddannelsessystem end på det her.
Så er der også hele diskussionen om, hvor meget arbejdsudbud det her forslag vil give.
Det ved jeg også selv, når vi kigger på rekruttering af international arbejdskraft osv., altså at det altid er svært at regne på.
Der bliver sagt fra regeringens side, at der ikke kommer noget arbejdsudbud.
Jeg er sådan set ikke helt overbevist om, at det ikke kunne give en lille smule.
Det er jo også derfor, vi tit har opjusteret grænsen, og jeg vil gerne være med til at se på, om grænsen ligger det rigtige sted, og være med til at kigge den vej, når regeringen på et tidspunkt indkalder til forhandlinger.
Men de drøftelser skal i hvert fald foretages i en samlet su-forligskreds, hvor vi samlet får sikret, at unge mennesker er dækket ordentligt ind i vores su-system.
Tak for ordet.
Lise Bertelsen (KF), 2023-05-10:
Selv tak.
Marlene Harpsøe (DD), 2023-05-10:
Tak til fru Lise Bertelsen fra Det Konservative Folkeparti for en god tale.
Jeg blev rigtig glad for at høre, at man ligesom Danmarksdemokraterne bl.a. er optaget af at sikre, at der rent faktisk er arbejdskraft nok til bl.a. de trængte brancher.
Det var i hvert fald det, jeg hørte mig til at man var optaget af.
Så tak for det.
Når jeg tager ordet, er det selvfølgelig også for at anerkende ordførerens parti i forhold til den debat, som vi har her i dag, hvor det ofte bliver sådan en debat i en lille lukket gruppe et eller andet sted her tæt på Christiansborg, men hvor det ikke er sådan, at man kan tage debatten her i Folketingssalen.
Så også tak for, at man anerkender, at det er godt at kunne tage nogle debatter her i salen og ikke uden for de her mure.
Så vil jeg også gerne sige tak til ordføreren, og det er mest bare tak for at kæmpe kampen omkring at hæve fribeløbet.
Lise Bertelsen (KF), 2023-05-10:
Først og fremmest tak til Danmarksdemokraterne for forslaget, og tak til jer alle sammen for den fantastisk gode debat, vi har.
Det synes jeg gerne jeg vil anerkende.
I Det Konservative Folkeparti vil vi også anerkende det kæmpestore behov, vi har, for at få øget arbejdskraften i Danmark
, så hvis det her forslag kunne være medvirkende og bidrage til det, jamen så tænker vi, at det da kunne være en de knapper, man kunne skrue på.
Samtidig ser vi også rigtig meget frem til de kommende drøftelser, da vi jo er en del af su-forligskredsen.
Tak for ordet.
Sandra Elisabeth Skalvig (LA), 2023-05-10:
Jeg mener, at det her er en regel, der rent faktisk begrænser nogle unge i at arbejde det, de har lyst til ved siden af deres studier.
Jeg mener ikke, at vi skal begrænse de studerende i at arbejde.
Jeg mener, at de selv er ansvarlige, i forhold til hvor meget de kan arbejde og hvor meget de kan tjene ved siden af, det mener jeg ikke de skal straffes for, ved at vi fra politisk hold går ind og bestemmer, hvor meget de reelt set må tjene ved siden af deres su.
Katrine Robsøe (RV), 2023-05-10:
Jeg er med på, at studerende jo altid kan frasige sig deres su.
Det vil nok være de færreste, der – hvis man ophæver grænsen – bare vil sige nej tak til at få en check fra staten trods alt.
Jeg skal bare høre, om Liberal Alliance simpelt hen mener, at du skal kunne tjene, hvad skal vi sige, 50.000 kr. hver eneste måned og så få udbetalt su samtidig.
Sandra Elisabeth Skalvig (LA), 2023-05-10:
Jeg tror faktisk, at studerende er ansvarlige nok til at vide, hvornår de har behov for at få su ved siden af det, de tjener ved siden af deres studie.
Katrine Robsøe (RV), 2023-05-10:
Jeg vil bare sige, at jeg måske ikke synes, at alle mulige andre, der tjener det samme som en mf, skal have udbetalt su, bare fordi de ikke risikerer at komme på Ekstra Bladets forside.
De har måske ikke den samme frygt for Ekstra Bladet, men jeg synes sådan set ikke, at det er det, vi skal bruge statens penge på, hvis folk tjener så meget ved siden af.
Så vil jeg bare sige i forhold til det med arbejdsudbuddet, at vi jo i Radikale Venstre er gået sammen med Konservative og Liberal Alliance for rent faktisk at komme med forslag, der vil øge antallet af kolleger til alle vores hårdtarbejdende mennesker derude både privat og offentligt.
For vi anerkender, at vi har enormt store problemer.
Vi kan ikke følge med som samfund, hvis ikke vi rent faktisk laver reformer og kommer med, hvis ikke vi sørger for at invitere folk ind udefra, der kan bidrage til, at vi kan få vores samfund til at løbe rundt på en måde, som vi i Radikale Venstre også gerne vil og vil udvikle det til.
Marlene Harpsøe (DD), 2023-05-10:
Mange tak for svar.
Så vil jeg også gerne lige spørge, om ordføreren ikke også anerkender, at lige præcis det, at man kan få su ved siden af, faktisk også lægger et låg på, hvor meget man så arbejder.
Én ting er, at der er en indkomstgrænse, men lige præcis su'en gør jo, at man så ikke skal arbejde det ekstra antal timer, som så vil gå fra, at man studerer.
Anerkender fru Katrine Robsøe ikke det?
Først tusind tak til hr. Alex Ahrendtsen fra Dansk Folkeparti for at bakke op om beslutningsforslaget fra Danmarksdemokraterne.
Det er jeg umådelig glad for at høre.
I Danmarksdemokraterne vil vi jo virkelig gerne tage politisk ansvar, og hvis Danmarksdemokraterne kommer ind i su-forligskredsen, kan både Dansk Folkeparti og Danmarksdemokraterne være med til at løfte den her dagsorden.
Så jeg vil gerne høre, om Dansk Folkeparti er klar til at sige ja til, at Danmarksdemokraterne træder ind i su-forligskredsen.
Alex Ahrendtsen (DF), 2023-05-10:
Tak, formand.
Vi glæder os over beslutningsforslaget af flere grunde.
På alle andre områder er man jo på vild flugt – hovedtørklæder, konventioner, EU og udenlandsk arbejdskraft; man kan selv fortsætte rækken.
For det andet er det indholdsmæssigt en god idé at fjerne denne beløbsgrænse.
Vi har arbejdet for det i mange år, vi har foreslået det ved tidligere lejligheder, og derfor støtter vi også dette beslutningsforslag indholdsmæssigt.
Når ministeren forhåbentlig snart indkalder til forhandlinger om su, vil vi tage det her forslag med som vort eget, og jeg kan forstå, at der også er andre partier i Folketingssalen, der vil tage det med.
Så forhåbentlig kan vi få fjernet beløbsgrænsen, som ikke giver nogen mening, og lade det være op til den studerende selv at afgøre, hvor meget han eller hun vil arbejde.
Tak for ordet.
Katrine Robsøe (RV), 2023-05-10:
Men det her forslag er jo et forslag, der fuldstændig vil fjerne grænsen, og det vil så, er jeg bare nødt til at slå fast, også inkludere dem, der f.eks. tjener 50.000 kr. hver måned.
Der mener jeg, at vores skattekroner er brugt bedre på en anden måde.
Kim Edberg Andersen (NB), 2023-05-10:
Altså, det giver ingen mening, at su-systemet bliver brugt til det.
Jeg er klar over, at der er situationer, hvor det kan være sådan.
Men jeg synes bare, at det bliver lidt en stråmand, når vi snakker om, at vi ikke skal have studerende, der tjener det, vi tjener herinde – vi tjener vel omkring 50.000 kr.
Det er jo ikke det, vi snakker om, vi snakker om 18.000 kr., og det er ganske få procent, der tjener mere end det.
Lad os da fjerne det her og sige, at su er for alle, og så samtidig udnytte, at der er nogle, der gerne vil arbejde.
Katrine Robsøe (RV), 2023-05-10:
Først vil jeg sige, at jeg ikke kan huske, præcis hvad det var, spørgeren fik sagt om, hvordan jeg havde omtalt partier.
Jeg mener i hvert fald ikke, at jeg fik sagt, at nogen var onde.
Det ville ligge meget langt fra, hvad jeg normalt ville sige om mennesker.
Vi kan altid diskutere su, og præcis hvor den skal ligge, og præcis hvor de her indkomstgrænser skal ligge, men jeg vil bare gerne have, at man husker, når vi har su'en til hjemmeboende med, og når man nævner den her fra Nye Borgerliges side, at vi har unge mennesker, der ikke har samme forudsætninger, som jeg selv har haft, for at kunne få hjælp hjemmefra.
Jeg har også haft meget tætte og gode relationer til nogle, der oplevede, at det var fuldstændig nødvendigt, at man som ungt menneske faktisk kunne spæde til huslejen hjemme hos sine forældre, for at tingene kunne løbe rundt i husstanden.